
Optimal feature and channel selection of motor imagery-based EEG data in brain-computer interface applications

Az elektroenkefalográfia (EEG) egy széles körben használt, nem invazív technika az elektromos agyi aktivitás mérésére és rögzítésére, különösen az agy-számítógép interfészekben. Ez a módszer lehetővé teszi, hogy a négy végtag bénult alanyok életminősége javuljon. Azonban többek között a rossz jelminőség, továbbá a feladat- és felhasználó-specifikus csatorna elrendezés kihívásokat jelentenek az EEG jelek gépi tanulással történő osztályozása során.
A nyers EEG adatokból számos, csatornánként eltérő, jellemző kinyerhető. Ezek a jellemzők lehetnek frekvencia-, illetve időtartománybeliek. A jellemzők ezt követően jellemzőválogatáson esnek át, melyből csak a feladathoz releváns adatok maradnak meg. A megmaradt jellemzőkből visszavezethetők a felhasznált csatornák. Ezt követően a kizárólag szelektált csatornákon felvett adatokkal történő klasszifikáció pontossága lényegesen kisebb adatmennyiség mellett javulni képes.
Az eljárás két személyről készült EEG adatokon történt kiértékelésre. Mindkét személy 2-2 különböző elképzelt aktivitást hajtott végre, az osztályozás mély neurális hálóval történt. Az első személy által generált adatokon 85,7% csatornaredukció mellett 58,7%-ról 60,7%-ra javult a klasszifikáció pontossága. A második személy által felvett adatokon szintén 85,7%-os csatornaredukció mellett nem történt statisztikailag szignifikáns változás az osztályozás pontosságában, mely 69,6% volt.
Az eredmények alátámasztják, hogy létezik olyan egyedi csatorna- és jellemzőhalmaz, mely jelentős adatmennyiség-csökkentés mellett képes megőrizni vagy javítani az osztályozórendszer pontosságát. Ez lehetővé teszi a valós időben felvett EEG adatokon működő rendszerek gyorsítását. Emellett beigazolódott, hogy a mély neurális hálózatok mellett szükség van manuális jellemzőfeldolgozásra is.



